
AVIZ

asupra propunerii legislative pentru modificarea Legii nr. 269/2004 privind acordarea unui sprijin financiar în vederea stimulării achiziţionării de calculatoare 


În conformitate cu prevederile Regulamentului Camerei Deputaţilor, modificat şi completat prin H.C.D. nr.34/2005, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr. 269/2004 privind acordarea unui sprijin financiar în vederea stimulării achiziţionării de calculatoare, trimisă cu adresa nr. PL.X 649 din 14 decembrie 2005, înregistrată sub nr. 31/1101 din 15. 12. 2005.


Camera Deputaţilor este Cameră decizională.


Senatul , în şedinţa sa din 8 decembrie 2005, a respins propunerea legislativă.


Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din 30 ianuarie 2006.


Membrii comisiei au examinat propunerea legislativă supusă avizării, expunerea de motive la propunerea legislativă, punctul de vedere al Guvernului, transmis cu adresa nr. 2296 din 27.09.2005, prin care nu susţine adoptatea propunerii legislative şi avizul favorabil al Consiliului Legislativ nr. 570 din 20.05.2005. Cu acest prilej s-a constatat că propunerea legislativă nu ţine cont de faptul că, prin modificarea alin. (1) al art.2 din Legea nr. 269/2004, vor fi excluse de la acordarea ajutorului majoritatea familiilor cu venituri reduse, beneficiarii acestui ajutor urmând să fie numai cadrele didactice din învătământul preuniversitar şi universitar, ceea ce contravine intenţiei care a stat la baza Legii nr. 269/2004.

Pe de altă parte, nestabilirea unui cuantum al veniturilor brute lunare pe membru de familie conduce la concluzia că, toate cadrele didactice din învăţământul preuniversitar şi universitar ar putea beneficia de prevederile Legii nr. 269/2004.

 În urma dezbaterilor, cu unanimitate de voturi, s-a hotărât avizarea negativă a propunerii legislative.

În raport de obiectul şi conţinutul său, propunerea legislativă face parte din categoria legilor ordinare.

